Diari Oficial de la Generalitat Valenciana


Sumari del DOGV 4938, del 03-02-2005 (2005/994)

ORDE de 3 de gener de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament de programes de tecnificació esportiva i adquisició de material immobilitzat durant l'any 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4938

Data del DOGV
:   03-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/994


Data del document
:   03-01-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * organització esportiva
    * ajuda pública
    * suport econòmic
    * esport

ORDE de 3 de gener de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament de programes de tecnificació esportiva i adquisició de material immobilitzat durant l'any 2005. [2005/A994]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article dèsset la inclusió dels esportistes d'elit de la Comunitat Valenciana en programes de tecnificació esportiva en coordinació amb les federacions esportives.
  
La Conselleria de Cultura, Educació i Esport, a través de la Direcció General de l'Esport, subvenciona anualment, a través de l'orde de convocatòria de subvencions, federacions esportives de la Comunitat Valenciana que desenvolupen programes de tecnificació esportiva. En el seguiment d'estos programes, s'ha posat de manifest la necessitat de continuar esta línia d'actuació que permet a les federacions millorar la preparació dels esportistes destacats.
  
En virtut d'això i fent ús de les competències en matèria d'esport assignades pel Decret 8/2004, de 3 de setembre, del president de la Generalitat Valenciana a la Conselleria de Cultura, Educació i Esport, i d'acord amb el que establixen l'article 35 de la Llei 5/1983, de 30 de desembre, de Govern Valencià i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions destinades a federacions esportives de la Comunitat Valenciana per al desenvolupament de programes de tecnificació esportiva i adquisició de material immobilitzat durant l'any 2005, per un import global màxim de 287.000 euros, que es repartirà de la manera següent:
  
- Per a subvencionar el desenvolupament de programes de tecnificació, 257.000 euros a càrrec de l'aplicació pressupostària 62.40.38.795.82.4, línia T3139000, dels pressupostos de la Generalitat Valenciana per a l'any 2005.
  
- Per a subvencionar les inversions en material immobilitzat per a ús exclusiu en els programes de tecnificació que se subvencionen segons l'apartat anterior, hi ha un crèdit de 30.000 euros a càrrec de l'aplicació pressupostària 75.03.77.652.46.6, línia T2521000 dels pressupostos de la Generalitat Valenciana per a l'any 2005. Este crèdit es podrà ampliar o minorar, fins a l'import total de la citada línia que puja a 60.000 euros, en funció de les subvencions concedides pel mateix concepte mitjançant l'orde de subvencions destinades per al desenvolupament dels plans d'especialització esportiva per a 2005.
  
Segon
  
Aprovar les bases per les quals es regula esta convocatòria de subvencions a les federacions esportives de la Comunitat Valenciana que figuren com a annex I d'esta orde.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes subvencions i se l'autoritza perquè dicte les resolucions i instruccions necessàries per al desplegament i execució de l'esmentada orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, es podrà interposar recurs potestatiu de reposició o bé, directament, recurs contenciós administratiu, en els terminis i davant dels òrgans que s'indiquen a continuació:
  
a) El recurs potestatiu de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la publicació d'esta orde en el Diari Oficial de la Generalitat Valenciana.
  
b) El recurs contenciós administratiu haurà de d'interposar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de d'esta orde en el Diari Oficial de la Generalitat Valenciana.
  
València, 3 de gener de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per les quals es regula la convocatòria de subvencions destinades a les federacions esportives de la Comunitat Valenciana, per al desenvolupament de programes de tecnificació esportiva i adquisició de material immobilitzat durant l'any 2005
  
Primera. Beneficiaris
  
Podran sol·licitar estes subvencions les federacions esportives inscrites en el Registre d'Entitats Esportives de la Comunitat Valenciana, exclusivament per a desenvolupar un o diversos programes de tecnificació esportiva, i que reunisquen els requisits establits en esta orde, a excepció de les federacions esportives que tinguen subscrit un conveni de col·laboració per als mateixos fins amb la Generalitat Valenciana.
  
Segona. Objecte i aplicació de les subvencions
  
2.1 Les subvencions a càrrec de l'aplicació pressupostària 22.44.43.594.63.6, línia T3139000, objecte d'esta convocatòria, estaran destinades a sufragar les despeses ocasionades pel desenvolupament d'un programa de tecnificació esportiva d'acord amb els requisits especificats en les bases que es desenvolupen a continuació.
  
2.2 Les subvencions a càrrec de l'aplicació pressupostària 43.17.90.884.81.0, línia T2521000, s'aplicaran a l'adquisició de material immobilitzat de caràcter esportiu o d'un altre, per a utilització exclusiva en els programes de tecnificació esportiva a què es referix l'apartat anterior i que se subvencionen el 2005 a càrrec d'esta convocatòria, així com en els plans d'especialització esportiva que se subvencionen d'acord amb l'orde corresponent.
  
La subvenció per este concepte no superarà, en cap cas, el 60% del cost total de l'adquisició, i el 40% restant l'aportarà la federació.
  
Tercera. Definició i objectiu dels programes de tecnificació esportiva
  
3.1 Els programes de tecnificació esportiva engloben totes les actuacions dirigides a la millora del rendiment esportiu i l'obtenció de resultats qualitatius i quantitatius dels esportistes de la Comunitat Valenciana seleccionats per a estos programes, a través d'entrenaments i concentracions i, excepcionalment, amb la participació en determinades competicions especials, com a part de la seua preparació específica.
  
3.2 L'objectiu d'estos programes és elevar el nivell de rendiment dels esportistes immersos en estos programes i la seua possible incorporació als programes de suport a esportistes d'alt nivell del Consell Superior d'Esports.
  
3.3 No són en cap cas objectiu d'estos programes les despeses ocasionades per la participació dels esportistes i/o tècnics dels esmentats programes en els diferents campionats d'Espanya, siga quina siga la denominació o modalitat dels campionats i la categoria dels esportistes.
  
Quarta. Selecció dels esportistes integrants dels programes de tecnificació
  
4.1 La selecció dels esportistes integrants del programa serà per compte de la federació esportiva autonòmica corresponent, que haurà de basar-se en els criteris objectius que es determinen en el projecte i s'hauran de complir els requisits següents:
  
a) Estar en possessió de la corresponent llicència oficial i en vigor de la federació esportiva autonòmica de la Comunitat Valenciana.
  
b) Ser major de 17 anys en el moment de sol·licitar la subvenció. Excepcionalment, podrien formar part d'estos programes els esportistes que, havent justificat prèviament la inclusió, siguen menors d'eixa edat i complisquen la resta de requisits, sempre que no hi haja un pla d'especialització esportiva de la mateixa modalitat esportiva subvencionat per la Conselleria.
  
c) Nivell esportiu: almenys el 50% dels seleccionats que componguen el grup hauran de ser esportistes d'elit de nivell A o B, publicats en el Diari Oficial de la Generalitat Valenciana en l'última llista i/o en l'anterior, o bé tenir un nivell esportiu no menor al de finalista en l'últim campionat d'Espanya celebrat, reconegut per la federació espanyola corresponent i de categoria juvenil o superior, o haver aconseguit algun dels tres primers llocs en l'últim campionat autonòmic celebrat de la seua modalitat, bé individual o per equips, en les esmentades categories.
  
4.2 Si la federació corresponent inclou algun esportista que no reunisca algun dels requisits assenyalats, haurà de justificar adequadament la necessitat d'incloure'l, i la comissió d'avaluació establida en la base sèptima quedarà facultada per a la valoració i possible admissió.
  
Quinta. Despeses ocasionades
  
5.1 Les subvencions concedides es destinaran a sufragar les despeses ocasionades pel desenvolupament d'un programa de tecnificació, únicament i exclusivament en relació amb:
  
a) Personal tècnic: coordinador i/o entrenadors (nòmines, factures i rebuts legals).
  
b) Despeses per a entrenaments: desplaçaments.
  
c) Concentracions: allotjament, viatges, dietes i restauració.
  
d) Assistència a competicions que figuren en el projecte, excepte als campionats d'Espanya, únicament dels esportistes del programa i tècnics responsables que figuren en el projecte.
  
e) Altres despeses degudament justificades, excepte material immobilitzat.
  
5.2 La suma total de les despeses ocasionades pel personal tècnic no superarà el 60% de la subvenció concedida.
  
Sexta. Sol·licituds i documentació
  
6.1 Les sol·licituds es faran per mitjà d'una instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex II d'esta orde.
  
6.2 Esta instància s'acompanyarà dels documents següents:
  
6.2.1 Projecte esportiu de cada programa de tecnificació, en el qual s'especificaran els punts següents:
  
a) Criteris tècnics aplicats per la federació per a la selecció dels esportistes que compondran el grup.
  
b) Relació d'esportistes que formen el grup amb especificació de l'any de naixement, la categoria esportiva actual i el millor resultat esportiu obtingut l'últim any o temporada.
  
c) Objectius específics a aconseguir pels esportistes seleccionats durant els dos pròxims anys.
  
d) Quadre tècnic responsable del programa: coordinador i/o tècnic o tècnics.
  
e) Activitats esportives a realitzar com a programa de tecnificació.
  
f) Competicions nacionals i/o internacionals, en les quals es participarà com a part de la preparació dels esportistes del programa.
  
g) Pressupost total detallat d'ingressos i despeses per a l'any 2005.
  
6.2.2 Fitxa de manteniment de tercers en la qual conste la titularitat del compte bancari en què es vullga rebre la subvenció sol·licitada, segons el model inclòs com a annex IV d'esta orde. No serà necessària esta aportació quan les dades bancàries en què es desitge rebre la subvenció ja consten en la Secretaria Autonòmica d'Esport per haver rebut altres subvencions; en este cas, s'indicaran únicament les dades bancàries.
  
6.2.3 Documentació acreditativa que es troben al corrent de les obligacions tributàries i davant de la Seguretat Social, per mitjà de certificat vigent en el moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV. núm. 2.775, de 21.06.1996). No serà necessària la presentació d'estos certificats quan ja s'hagen presentat, dins del mateix exercici econòmic, davant de la Secretaria Autonòmica d'Esport, en compliment de la mateixa convocatòria de subvencions o d'una de semblant, sempre que s'indique expressament en quina convocatòria han sigut presentats i que estos certificats estiguen vigents en eixe moment.
  
6.3 Tots els documents que s'aporten hauran de ser originals o fotocòpies compulsades.
  
6.4 Les sol·licituds de subvenció per a adquisicions de material immobilitzat de caràcter esportiu o d'un altre per a millorar la qualitat dels entrenaments del grup de tecnificació, es faran per mitjà d'una instància dirigida a la Secretaria Autonòmica d'Esport de la Conselleria de Cultura, Educació i Esport, segons el model que figura com a annex III d'esta orde. Les sol·licituds s'acompanyaran del pressupost de l'immobilitzat a adquirir i d'un informe complet que en justifique la necessitat, en relació amb el programa de tecnificació a què es vincule.
  
6.5 A més de la informació i documentació assenyalada, la Secretaria Autonòmica d'Esport podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.
  
6.6 Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport, en les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en un sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
Quan la sol·licitud no es presente en cap dels registres dependents de la Conselleria de Cultura, Educació i Esports, es recomana avisar per fax la Secretaria Autonòmica d'Esport.
  
6.7 El termini de presentació d'instàncies finalitzarà el 15 de febrer de 2005. L'incompliment d'este termini en determinarà automàticament l'exclusió.
  
6.8 Quan la sol·licitud no reunisca els requisits o falte algun document complementari dels que en cada cas s'exigisquen, es requerirà les persones interessades perquè ho esmenen en el termini de deu dies, amb indicació que si no ho fan es considerarà que desistixen de la seua petició. En este cas, la Direcció General de l'Esport declararà este desistiment en la resolució de la convocatòria a què es fa referència en la base 7.7 d'esta orde.
  
Sèptima. Valoració de les sol·licituds i resolució del procediment
  
7.1 Als efectes previstos en esta orde, es constituirà una comissió tècnica d'avaluació formada per cinc membres designats pel secretari autonòmic d'Esport, encarregada de l'estudi i valoració de les sol·licituds presentades.
  
7.2 La valoració de les sol·licituds s'efectuarà atenent els criteris següents:
  
I. Valoració total dels programes de tecnificació esportiva:
  
La comissió valorarà els possibles programes de tecnificació esportiva en funció de les consideracions següents:
  
A) Per als programes que han rebut subvenció l'any anterior:
  
Experiència i valoració del funcionament del programa en anys anteriors: fins a 100 punts:
  
· Anys de permanència amb subvenció concedida per la Conselleria per a programes de tecnificació, a dos punts per any, fins a 10 punts.
  
· Valoració del seguiment de l'últim programa subvencionat, fins a 50 punts:
  
- Consecució d'objectius de l'any anterior, fins a 20 punts.
  
- Coordinació del programa, presentació d'informes, etc., fins a 10 punts.
  
- Adequació del programa desenvolupat durant l'any al projecte presentat en el seu dia, fins a 20 punts.
  
· Finançament del programa, fins a 20 punts:
  
- Percentatge corresponent al suport econòmic d'altres entitats en el pressupost total d'ingressos del projecte, fins a 10 punts.
  
- Percentatge del total de despeses assumit pel coordinador i els tècnics del programa, fins a 10 punts
  
· Esportistes del programa, fins a 20 punts:
  
- Esportistes que formen el grup i que apareixen en l'última llista publicada en el DOGV d'esportistes d'elit de la Comunitat Valenciana, en els nivells A o B, fins a 20 punts.
  
Projecte esportiu presentat per a l'any 2005: fins a 50 punts.
  
- Nivell dels esportistes sobre resultats presentats, segons la taula de valoració confeccionada a este efecte: fins a 20 punts.
  
- Objectius a aconseguir com a conseqüència del desenvolupament del programa de tecnificació, segons la taula de puntuació: fins a 10 punts.
  
- Activitats plantejades per al desenvolupament concorde del programa al llarg de l'any, bé amb una freqüència d'actuacions diària, setmanal, mensual o d'altres: fins a 20 punts.
  
B) Per als projectes de programes de federacions esportives que no hagen rebut subvenció de la Conselleria de Cultura, Educació i Esport l'any anterior, només es considerarà la valoració referent al projecte esportiu presentat per a l'any 2005, sobre 50 punts, com figura en el paràgraf anterior.
  
II. Valoració de les sol·licituds de material immobilitzat.
  
Es valoraran exclusivament les sol·licituds corresponents a programes de tecnificació que siguen subvencionats segons esta orde i amb el barem següent:
  
a) Adequació del material sol·licitat quant a pressupost de despeses previstes, en relació amb el programa: fins a 30 punts.
  
b) No haver obtingut subvencions per este concepte per a ajudar al desenvolupament d'algun programa durant els dos últims anys: fins a 50 punts.
  
c) Aprofitament de la subvenció concedida per a este concepte en l'exercici passat: fins a 20 punts.
  
El crèdit destinat a subvencionar les inversions en material immobilitzat es distribuirà, de conformitat amb este barem, entre les subvencions concedides per esta orde i les corresponents a l'orde de subvenció per al desenvolupament de plans d'especialització esportiva d'enguany.
  
7.3 No es concedirà cap subvenció en cas de no haver justificat correctament la subvenció de l'any anterior, dins del termini i en la forma escaient, o no haver presentat l'inventari del material immobilitzat subvencionat en el termini que a este efecte es va sol·licitar.
  
7.4 Una mateixa federació podrà sol·licitar subvenció per al desenvolupament de programes de tecnificació en diferents modalitats esportives sempre que es justifique documentalment esta necessitat. La subvenció màxima concedida a una federació per al desenvolupament dels seus diferents programes no podrà ser, en cap cas, superior als 35.000 euros, inclosa la subvenció per a l'immobilitzat material.
  
7.5 La comissió tècnica d'avaluació establirà una prelació entre les sol·licituds presentades després de comparar-les; atenent els criteris de valoració fixats, establirà la puntuació mínima en cada modalitat de subvenció en funció de la disponibilitat pressupostària i adjudicarà només les que hagen obtingut major valoració fins a l'esgotament del crèdit pressupostari consignat a este efecte.
  
7.6 Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o denegació al secretari autonòmic d'Esport, que resoldrà per delegació del conseller de Cultura, Educació i Esport sobre l'ajuda i en determinarà la quantia.
  
7.7 El secretari autonòmic d'Esport resoldrà la concessió o denegació de les sol·licituds presentades en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte una resolució expressa en el termini de tres mesos des de la finalització del termini de presentació d'instàncies, s'entendran denegades. La Secretaria Autonòmica d'Esport notificarà a les persones interessades la resolució de concessió o denegació de les sol·licituds presentades.
  
Octava. Obligacions dels beneficiaris
  
8.1 Mantindre's en la situació que en legitima la concessió.
  
8.2 Acreditar el compliment dels requisits i condicions que determinen la concessió o gaudi de l'ajuda.
  
8.3 Sotmetre's a les actuacions de control financer que corresponen a la intervenció general en relació amb les subvencions i ajudes concedides.
  
8.4 Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
8.5 Fer constar expressament en tota informació o documentació pròpia dels programes de tecnificació esportiva la col·laboració de la Generalitat Valenciana, Conselleria de Cultura, Educació i Esport.
  
8.6 La realització dels programes per als quals va ser concedida la subvenció serà de responsabilitat d'exclusiva de l'entitat. Així mateix, seran a càrrec seu els mitjans humans i materials que calguen per a complir-los, fins i tot els de les obligacions fiscals i de la Seguretat Social que se'n deriven.
  
8.7 Les federacions beneficiàries queden obligades a presentar a la Secretaria Autonòmica d'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del programa i pressupostos presentats, en el moment que es produïsca.
  
8.8 Les federacions beneficiàries presentaran dos informes tècnics durant l'any:
  
Primer informe:
  
Es presentarà abans del 30 de juny de 2005 i constarà almenys dels noms i cognoms dels esportistes definitius seleccionats amb la data de naixement, els objectius esportius individuals, les activitats exercides durant els sis primers mesos de l'any i les previstes fins al final d'any i els resultats obtinguts durant eixe període. A més, s'acompanyarà de les fitxes individuals de dades personals dels esportistes.
  
Segon informe:
  
Es presentarà abans del 2 de desembre de 2005 i constarà almenys dels resultats obtinguts pels esportistes seleccionats des de la presentació del primer informe, les activitats executades durant els últims sis mesos de l'any i el compliment d'objectius. Així mateix, s'acompanyarà, si és el cas, d'un inventari del material immobilitzat que haja sigut subvencionat, en què figurarà almenys l'estat actual del material i el lloc on es trobe emplaçat.
  
Novena. Modificació de la resolució de concessió
  
9.1 L'import de la subvenció concedida en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
9.2 Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Deu. Procediment de pagament i terminis de justificació
  
10.1 El lliurament de les subvencions:
  
a) Dels programes de tecnificació a càrrec de l'aplicació pressupostària 51.74.04.270.92.7, línia T3139000, es produirà a la finalització de les activitats, amb la justificació documental prèvia de les despeses corresponents a la realització de l'activitat objecte de la subvenció concedida.
  
Este lliurament podrà ser d'una sola vegada o en parts, amb la justificació prèvia del total o d'un mínim del 25% del total de la subvenció concedida.
  
b) Del material immobilitzat a càrrec de l'aplicació pressupostària 64.91.77.617.13.4, línia T2521000, es realitzarà amb la justificació prèvia del total de la despesa efectuada.
  
10.2. Concessió de bestretes:
  
a) Programes de tecnificació: es podran concedir bestretes de transferència corrent a les quals s'aplicarà el règim següent:
  
- Fins a un 40% de l'import de la subvenció podrà lliurar-se immediatament una vegada concedida.
  
- Fins a un 20% s'abonarà després de l'aportació i comprovació de la documentació justificativa de l'aplicació efectiva i correcta de la suma lliurada a l'actuació objecte de la subvenció.
  
- La resta serà abonada per la Generalitat Valenciana una vegada el beneficiari justifique el compliment del que s'ha convingut.
  
b) Material immobilitzat: es podran concedir bestretes de transferències de capital fins a un 15% de l'import total anual de la subvenció, una vegada concedida. La resta s'abonarà una vegada el beneficiari justifique el compliment del que s'ha convingut.
  
A les federacions esportives de la Comunitat Valenciana es podran concedir bestretes en els mateixos termes establits en els paràgrafs anteriors o, si és el cas, fins al màxim que establisca la Llei de Pressupostos de la Generalitat Valenciana per a l'exercici 2005.
  
El vigent Text Refós de la Llei d'Hisenda Pública no eximix les federacions esportives de l'obligació de garantir les bestretes que puguen concedir-se.
  
Les garanties a aportar es constituiran, sempre que no n'estiguen exceptuades, en alguna de les formes següents: en metàl·lic, en valors públics o per mitjà d'aval bancari solidari prestat en la forma i condicions reglamentàries.
  
Quan les garanties es constituïsquen en metàl·lic o en valors públics, se n'efectuarà el depòsit en les direccions territorials de la Conselleria d'Economia, Hisenda i Ocupació.
  
10.3 Terminis de justificació:
  
Amb caràcter general, el termini de presentació de les justificacions requerides conclourà el 31 d'octubre de l'any 2005, excepte per a les ajudes relatives a les activitats que s'exercixen exclusivament amb posterioritat a esta data; en este cas, el termini conclourà el 9 de desembre de 2005.
  
Onze. Justificació de la subvenció
  
11.1 Les subvencions concedides per a programes de tecnificació esportiva, a càrrec de l'aplicació pressupostària 42.29.79.868.87.8, línia T3139000, es justificaran entregant la documentació següent:
  
a) Els informes tècnics de les activitats realitzades a l'empara de la subvenció que siguen requerits per la Conselleria, segons figura en la base octava.
  
b) Certificat resum del total de les despeses aplicades al programa subvencionat.
  
c) Compte justificatiu per conceptes, acreditatiu de l'aplicació deguda de la subvenció concedida, acompanyat dels documents que abonen les despeses efectuades, en original i còpia. Una vegada comprovats els documents, es tornaran els originals a les entitats perquè els custodien.
  
11.2 Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre.
  
11.3 Queden excloses de la possibilitat de justificació amb fons procedents de la subvenció de la Conselleria de Cultura, Educació i Esport, les despeses ocasionades per:
  
- Adquisició d'immobilitzat, excepte per a les subvencions a càrrec de l'aplicació pressupostària 26.45.98.328.70.1, línia T2521000.
  
- Adquisició de béns destinats a la venda.
  
- Tributs (excepte l'IVA no repercutit).
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposats per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
11.4 Amb caràcter general, no podran justificar-se a càrrec de la subvenció de la Conselleria totes les despeses que es financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.
  
11.5 Les subvencions concedides per a material immobilitzat a càrrec de l'aplicació pressupostària 88.93.66.867.33.0, línia T2521000, es justificaran per mitjà de la presentació de la factura acreditativa de la despesa efectuada, en original i còpia.
  
Dotze. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit previst en la base 9.1, quan la subvenció principal siga de la Generalitat Valenciana serà procedent el reintegrament de l'excés obtingut sobre el cost de l'activitat exercida.
  
Tretze
  
En tot el que no preveu esta orde, els beneficiaris se sotmetran al que establixen el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat Valenciana per a l'exercici de què es tracte i el que s'ha regulat en la disposició transitòria segona de la Llei 38/2003, General de Subvencions.